Postin lakko osuu kipeästi monien lehtien ja julkaisujen paperiseen formaattiin. Vesa-Matti Väärä

Postin alkanut lakko merkitsee, varsinkin pitkittyessään, isoa siirtymää digitaalisiin palveluihin ja viestintämuotoihin. Julkisen vallan ja esimerkiksi sairaanhoidon viestiminen asiakkailleen on tapahtunut edelleen usein paperisten kirjeiden välityksellä. Nyt lakon aikana nämä kutsut tutkimuksiin tai muut terveyteen liittyvät viestit on hoidettava puhelimitse tai muilla keinoin.

Kansalaisille tärkeät esimerkiksi Kelan tai verottajan palvelut ovat toimineet jo pitkään verkossa. Osa asiakkaista on edelleenkin käyttänyt kuitenkin palveluja postitse. Nämä palvelut ovat käyttäjilleen välttämättömiä toimeentulon kannalta. Yhä useampi ottaa nyt laskunsa suoraan pankkiin, itselle tulevan paperilaskun sijasta. Odotettavissa onkin, että postin lakko lisää merkittävästi digitaalisten palvelujen käyttöä pysyvästi.

Median digitalisoituminen saa uutta vauhtia postin lakosta. Viikkoja myöhässä saapuva aikakauslehti ei täytä tehtäväänsä. Postin lakko osuukin kipeästi monien lehtien ja julkaisujen paperiseen formaattiin. Mediatalot joutuvat välittömästi reagoimaan tilanteeseen tarjoamalla digitaalisia versioitaan entistäkin tehokkaammin.

Lukijoiden, asiakkaiden ja kansalaisten siirtyminen digitaalisten tuotteiden ja palvelujen käyttäjiksi on yleensä pysyvää. Tämä merkitsee Postille jatkossa yhä vähemmän kannettavaa kirje- ja lehtipostia. Tämä voimistuva kehitys on ollut käynnissä jo pitkään. Lakon vaikutuksesta siirtyminen digitaaliseen postiin ja viestintään voi saada merkittävästi uutta vauhtia.

Postin työntekijöitä edustava Posti- ja logistiikka-alan unioni PAU ymmärtää varmasti myös tämän puolen asiassa. PAU on kuitenkin puun ja kuoren välissä. Työntekijöiden ansiotasosta halutaan pitää kiinni, joka on aivan ymmärrettävää. Työehtosopimuksen vaihtamisessa työnantajan lupaama siirtymäaika palkoissa ei tunnu riittävästi tulevaisuutta turvaavalta. Toisessa vaakakupissa on kuitenkin jaettavan postin kuihtumisen aiheuttama todennäköinen työpaikkojen väheneminen.

Posti toimii jo kovasti kilpaillussa kentässä. Pakettien jakelu on kasvava alue, jossa Postin pienemmän kilpailijat liikkuvat liukkaasti ja usein kevyemmällä kustannusrakenteella. Postin tilanne ei nyt näytä hyvältä. Varsinkin kun hallituksen omistajaohjauksen linjasta näyttää olevan epäselvyyksiä. Aiemmin Postin haluttiin pärjäävän myös kaupallisessa kilpailussa. Tämä olisikin luonnollinen tie pysyä mukana alan kehityksessä.

Postin ongelmissa näyttää olevan kysymys osin myös kulttuurien rajusta yhteen törmäyksestä. Vanhan ajan Postia ei kuitenkaan ole enää olemassa. Aika on nyt toinen. Uudenlainen palapeli ei ole helppo. Työntekijöiden aseman turvaaminen on tärkeätä. Tätäkin silmällä pitäen myös kaupallisessa kilpailussa menestymisestä on pidettävä huolta. Olisikin löydettävä ratkaisu, jossa sekä Postin kilpailukyky että työntekijöiden asema turvataan. Mahdollisesti pitkittyvä lakko kuitenkin vaikeuttaa asetelmaa entisestään.